Document ID: 32004R1222

Reference:
10/Sv. 002
HR
Službeni list Europske unije
135
32004R1222
L 233/1
SLUŽBENI LIST EUROPSKE UNIJE
28.06.2004.
UREDBA VIJEĆA (EZ) br. 1222/2004
od 28. lipnja 2004.
o sastavljanju i dostavi podataka o tromjesečnom javnom dugu
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 104. stavak 14. treći podstavak,
uzimajući u obzir prijedlog Komisije,
uzimajući u obzir mišljenje Europskog parlamenta (1),
uzimajući u obzir mišljenje Europske središnje banke (2),
budući da:
(1)
Uredba Vijeća (EZ) br. 3605/93 od 22. studenoga 1993. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (3), sadrži definiciju javnog duga na kraju godine što je bitno u postupku u vezi prekomjernog deficita i utvrđuje vremenski raspored za izvještavanje Komisije o godišnjem javnom dugu i o drugim godišnjim podacima o javnim financijama.
(2)
Dostupnost podataka o javnim financijama, uključujući podatak o javnom dugu, za tromjesečno razdoblje, od izuzetne je važnosti za ekonomsku analizu i ispravan nadzor proračunskog stanja u državama članicama. Uredba Komisije (EZ) br. 264/2000 od 3. veljače 2000. o provedbi Uredbe Vijeća (EZ) br. 2223/96 u pogledu kratkoročne statistike javnih financija (4), Uredba (EZ) br. 1221/2002 Europskog parlamenta i Vijeća od 10. lipnja 2002. o tromjesečnim nefinancijskim računima ukupne države (5) i Uredba (EZ) br. 501/2004 Europskog parlamenta i Vijeća od 10. ožujka 2004. o tromjesečnim financijskim računima ukupne države (6) obuhvaćaju sastavljanje i dostavu tromjesečnih podataka o nefinancijskim i financijskim računima ukupne države, ali se ne odnose na tromjesečni javni dug.
(3)
Radi jasnoće i uzevši u obzir posebnu ulogu Uredbe (EZ) br. 3605/93 u provedbi postupka u slučaju prekomjernog deficita, sastavljanje i dostava podataka o tromjesečnom javnom dugu trebalo bi biti regulirano samostalnim pravnim aktom.
(4)
Tromjesečni javni dug trebao bi se definirati tako da osigurava usklađenost s definicijom javnog duga na kraju godine u Uredbi(EZ) br. 3605/93. Tu usklađenost trebalo bi održati i u slučaju da Vijeće izmijeni Uredbu (EZ) br. 3605/93 ili da Komisija u Uredbu (EZ) br. 3605/93 uključi nova upućivanja na Europski sustav računa (ESA 95), uspostavljen Uredbom Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Europskoj zajednici (7).
(5)
Uredbe (EZ) br. 264/2000, br. 1221/2002 i br. 501/2004 navode da se tromjesečni podaci o nefinancijskim i financijskim računima ukupne države trebaju dostaviti tri mjeseca nakon isteka tromjesečnog razdoblja na koje se odnose. Ovaj rok za dostavu također je primjeren za dostavu podataka o tromjesečnom javnom dugu,
DONIJELO JE OVU UREDBU:
Članak 1.
Definicije
Za potrebe ove Uredbe:
„Država” znači sektor ukupne države kako je određeno u Europskom sustavu nacionalnih i regionalnih računa u Zajednici (dalje u tekstu ESA 95), koji je donesen Uredbom (EZ) br. 2223/96. Kodovi u zagradama odnose se na ESA-u 95.
„Tromjesečni javni dug” znači ukupan bruto dug u nominalnoj vrijednosti, na kraju svakog tromjesečnog razdoblja za sektor ukupne države (S.13), uz iznimku onih obveza za koje sektor ukupne države (S.13) ima odgovarajuća financijska sredstva.
Tromjesečni javni dug sastavljen je od obveza sektora ukupne države u sljedećim kategorijama: gotovina i depoziti (AF.2); vrijednosnice osim dionica, isključujući financijske derivate (AF.33), i zajmovi (AF.4) kako je određeno u ESA-i 95.
Nominalna vrijednost obveza na kraju svakog tromjesečnog razdoblja je njihova tekuća vrijednost.
Nominalna vrijednost obveza, koje su vezane za indeks, odgovara njihovoj nominalnoj vrijednosti usklađenoj s indeksnom promjenom vrijednosti dospjele glavnice na kraju svakog tromjesečnog razdoblja.
Obveze denominirane u stranoj valuti ili zamijenjene iz jedne strane valute kroz ugovorne sporazume u drugu ili više drugih stranih valuta, zamjenjuju se u drugu stranu valutu prema stopi utvrđenoj u tim ugovorima i zamjenjuju se u nacionalnu valutu na temelju tržišnog tečaja važećeg na zadnji radni dan tromjesečnog razdoblja.
Obveze denominirane u nacionalnoj valuti i zamijenjene ugovornim sporazumima u stranu valutu, zamjenjuju se u stranu valutu po stopi dogovorenoj u tim ugovorima i zamjenjuju se u nacionalnu valutu na temelju tržišnog tečaja važećeg na zadnji radni dan tromjesečnog razdoblja.
Obveze denominirane u stranoj valuti i zamijenjene ugovornim sporazumima u nacionalnu valutu zamjenjuju se u nacionalnu valutu po stopi dogovorenoj u ugovorima.
Članak 2.
Raspored
1.   Države članice sakupljaju i dostavljaju Komisiji podatke o tromjesečnom javnom dugu najkasnije tri mjeseca nakon tromjesečja na koje se podaci odnose.
Istodobno se dostavljaju revidirani podaci za prethodna tromjesečja.
2.   Prva dostava podataka o tromjesečnom javnom dugu provodi se 31. prosinca 2004.
3.   Komisija može dozvoliti odstupanje za prvu dostavu tromjesečnih podataka, koje nije duže od godinu dana, ako nacionalni statistički sustav zahtijeva veće prilagodbe.
Članak 3.
Prethodni podaci
Prethodni podaci za razdoblje od prvog tromjesečja 2000. nadalje dostavljaju se do 31. prosinca 2004. Prema potrebi ti se podaci mogu osigurati koristeći pristup najbolje procjene.
Članak 4.
Izmjene
1.   Ako Vijeće odluči izmijeniti Uredbu (EZ) br. 3605/93, u skladu s pravilima o nadležnosti i postupku utvrđenom u Ugovoru, Vijeće istodobno mijenja članak 1. ove Uredbe, kako bi definicije ostale usklađene.
2.   Ako Komisija uvede nova upućivanja na ESA-u 95 u članak 1. stavak 5. Uredbe (EZ) br. 3605/93, u skladu s člankom 7. te Uredbe, Komisija istodobno uvodi jednaka nova upućivanja u članak 1. ove Uredbe, kako bi definicije ostale usklađene.
Članak 5.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 28. lipnja 2004.
Za Vijeće
Predsjednik
M. CULLEN
(1)  Mišljenje od 30. ožujka 2004. (još nije objavljeno u Službenom listu).
(2)  Mišljenje od 19. travnja 2004.
(3)  SL L 332, 31.12.1993., str. 7. Uredba kako je zadnje izmijenjena Uredbom komisije (EZ) br. 351/2002 (SL L 55, 26.2.2002., str. 23.).
(4)  SL L 29, 4.2.2000., str. 4.
(5)  SL L 179, 9.7.2002., str. 1.
(6)  SL L 81, 19.3.2004., str. 1.
(7)  SL L 310, 30.11.1996., str. 1. Uredba kako je zadnje izmijenjena Uredbom (EZ) br. 1267/2003 Europskog parlamenta i Vijeća (SL L 180, 18.7.2003., str. 1.)

Summary:
Podaci o tromjesečnom javnom dugu
Podaci o tromjesečnom javnom dugu
 
SAŽETAK DOKUMENTA:
Uredba (EZ) br. 1222/2004 o sastavljanju i dostavi podataka o tromjesečnom javnom dugu
ČEMU SLUŽI OVA UREDBA?
Njome se od zemalja EU-a zahtijeva da sastavljaju i dostavljaju Europskoj komisiji (Eurostatu) podatke o svojem tromjesečnom javnom dugu*. Prethodno su podaci obuhvaćali samo godišnji javni dug.
KLJUČNE TOČKE
Zemlje EU-a moraju poslati Europskoj komisiji podatke o svojem tromjesečnom javnom dugu najkasnije tri mjeseca nakon kraja tromjesečja.
Podaci obuhvaćaju sljedeće obveze ukupne države:gotovinu i depozite,  vrijednosnice osim dionica, isključujući financijske derivate, i zajmove.  Posebna pravila primjenjuju se na obveze ovisno o tome jesu li vezane za indeks ili denominirane u nacionalnoj ili stranoj valuti.
Rok za dostavu prvih podataka uključujući prethodne podatke od 1. siječnja 2000. bio je 31. prosinca 2004.
Hrvatska je trebala poslati podatke za prvo tromjesečje 2012. do 1. listopada 2013., a prethodne podatke za razdoblje od 1. siječnja 2002. do 31. prosinca 2011. do kraja prosinca 2015.
Komisija može zemlji EU-a dati odgodu do godinu dana za slanje prvih podataka ako njezin nacionalni statistički sustav zahtijeva veće prilagodbe.
Vlade EU-a Komisiji dostavljaju i tromjesečne podatke o sljedećem:kratkoročnim statistikama javnih financija* (Uredba (EZ) br. 264/2000),  tromjesečnim nefinancijskim računima ukupne države (Uredba (EZ) br. 1221/2002),  tromjesečnim financijskim računima ukupne države koji ne uključuju tromjesečni javni dug (Uredba (EZ) br. 501/2004).  
OTKAD SE OVA UREDBA PRIMJENJUJE?
Primjenjuje se od 22. srpnja 2004.
POZADINA
Ažurni tromjesečni podaci o javnim financijama ključni su za točno praćenje i analizu ekonomskih i monetarnih trendova. Dug ukupne države jedan je od kriterija konvergencije Ugovora iz Maastrichta koji se upotrebljava za praćenje ekonomskog stanja zemlje.
U skladu s postupkom u slučaju prekomjernog deficita Pakta o stabilnosti i rastu EU-a zemlje EU-a moraju pokazati postojanje zdravih javnih financija i udovoljiti dvama kriterijima. Jedan je od njih da javni dug ne smije biti veći do 60 % bruto domaćeg proizvoda.
Uredbom Vijeća (EZ) br. 3605/93 o primjeni Protokola o postupku u slučaju prekomjernog deficita utvrđen je javni dug na kraju godine. Njome je utvrđen i izvorni raspored za dostavljanje godišnjih podataka Komisiji. Stavljena je izvan snage i zamijenjena Uredbom Vijeća (EZ) br. 479/2009. Njome se od zemalja EU-a zahtijeva da Komisiju izvještavaju o svojim stvarnim i planiranim državnim deficitima i dugovima dvaput godišnje (do 1. travnja i 1. listopada).
KLJUČNI POJMOVI
Tromjesečni javni dug: ukupan bruto dug u nominalnoj vrijednosti na kraju svakog tromjesečnog razdoblja. Pojam „država” odnosi se na središnju, saveznu i lokalnu državu i fondove socijalne sigurnosti.
Kratkoročne statistike javnih financija: kratkoročne statistike o resursima i namjenama ukupne države, a obuhvaćaju:na strani izvora:poreze na proizvodnju i uvoz, istvarne socijalne doprinose;na strani uporaba:socijalne naknade osim socijalnih transfera u naturi.
GLAVNI DOKUMENT
Uredba Vijeća (EZ) br. 1222/2004 od 28. lipnja 2004. o sastavljanju i dostavi podataka o tromjesečnom javnom dugu (SL L 233, 2.7.2004., str. 1.–2.)
Sukcesivne izmjene i dopune Uredbe (EZ) br. 1222/2004 uključene su u izvorni dokument. Ovaj pročišćeni tekst namijenjen je isključivo dokumentiranju.
VEZANI DOKUMENTI
Uredba Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice (kodificirana verzija) (SL L 145, 10.6.2009., str. 1.–9.)
Vidjeti pročišćeni tekst.
Uredba (EZ) br. 501/2004 Europskog parlamenta i Vijeća od 10. ožujka 2004. o tromjesečnim financijskim računima ukupne države (SL L 81, 19.3.2004., str. 1.–5.)
Vidjeti pročišćeni tekst.
Uredba (EZ) br. 1221/2002 Europskog parlamenta i Vijeća od 10. lipnja 2002. o tromjesečnim nefinancijskim računima ukupne države (SL L 179, 9.7.2002., str. 1.–5.)
Vidjeti pročišćeni tekst.
Uredba Komisije (EZ) br. 264/2000 od 3. veljače 2000. o provedbi Uredbe Vijeća (EZ) br. 2223/96 u pogledu kratkoročne statistike javnih financija (SL L 29, 4.2.2000., str. 4.–6.)
Posljednje ažuriranje 29.06.2018